b'\n_START_ARTICLE_\nDornier Do 17\n_START_SECTION_\nHist\xc3\xb2ria\n_START_PARAGRAPH_\nCom molts altres de l\'\xc3\xa8poca d\'entre guerres, va n\xc3\xa9ixer com a avi\xc3\xb3 de passatgers, per\xc3\xb2 ja es pensava en ell com a avi\xc3\xb3 militar quasi des de bon comen\xc3\xa7ament, i com a tal, va ser experimentat durant la guerra civil, enquadrat en les forces revoltades de la Legi\xc3\xb3 C\xc3\xb2ndor, i de l\'Ej\xc3\xa9rcito del Aire com a banc de proves de la Segona Guerra Mundial on va rebre el nom de Bacalao._NEWLINE_Quan es comen\xc3\xa7a a cercar informaci\xc3\xb3 sobre el model, es pot observar que ha sofert un desconeixement molt gran, i en alguna font es pot llegir que aquest model era el secret m\xc3\xa9s ben guardat del govern alemany; aix\xc3\xb2, afegit al m\xc3\xa8rit d\'haver estat el primer bombarder abatut a la Batalla d\'Anglaterra per un Hawker Hurricane de l\'esquadr\xc3\xb3 n\xc3\xbam. 1, el 30 d\'octubre de 1939, d\xc3\xb3na peu a aquest desconeixement._NEWLINE_A Claude Dornier se\'l coneixia com el dissenyador d\'hidroavions de m\xc3\xa9s reputaci\xc3\xb3, com el Dornier Do J, i a principi del 1933 va rebre la comanda de Lufthansa de crear un avi\xc3\xb3 r\xc3\xa0pid per a correu i 6 passatgers, per substituir els Junkers Ju 52; d\'aquests requisits va sorgir el primer prototip Do 17V-1, que es va envolar per primer cop el 25 de novembre del 1934. A aquest prototip el van seguir dos aparells m\xc3\xa9s per a la seva avaluaci\xc3\xb3 per Lufthansa, per\xc3\xb2 van trobar l\'acomodament del passatge massa estret, i van quedar arraconats en un hangar de L\xc3\xb6wental fins que el fam\xc3\xb3s pilot de proves i membre del Reichsluftfahrtministerium (RLM) Robert Untucht el va provar i va quedar entusiasmat amb les possibilitats com a bombarder Schnell (r\xc3\xa0pid), que el feia fer-se foned\xc3\xads davant els avions de ca\xc3\xa7a enemics. Aix\xc3\xb2 va donar peu a la construcci\xc3\xb3 de dos prototips m\xc3\xa9s, per\xc3\xb2 amb configuraci\xc3\xb3 de bombarder._NEWLINE_Es tractava d\'un avi\xc3\xb3 molt estilitzat, tant que de seguida el van batejar com a der fliegender Bleistift (el llapis volador, en alemany), de construcci\xc3\xb3 "monocasc" totalment met\xc3\xa0l\xc2\xb7lic. L\'ala a mitjana al\xc3\xa7ada "cantilever" amb els flaps i superf\xc3\xadcies de control incorporades, suportava dues g\xc3\xb3ndoles per uns motors BMW VI de 12 cilindres en V i refrigeraci\xc3\xb3 l\xc3\xadquida de 600 CV que movien l\'h\xc3\xa8lix de 3 pales. L\'empeanatge de cua estava format pels timons de profunditat en la part superior del fuselatge i un sol tim\xc3\xb3 de direcci\xc3\xb3. El tren d\'aterratge era retr\xc3\xa0ctil i amb rodeta al final del fuselatge, les rodes davanteres es plegaven en les g\xc3\xb3ndoles dels motors. En les primeres versions, darrere de la cabina de pilotatge hi havia lloc per a dos passatgers, i quatre m\xc3\xa9s darrere les ales, amb una al\xc3\xa7\xc3\xa0ria m\xc3\xa0xima d\'1,2 metres. En les versions militars ja s\'utilitzava aquest espai pel compartiment de bombes i dip\xc3\xb2sits de combustible autoobturant._NEWLINE_El prototip Do 17V-8 amb motors Daimler-Benz DB 600A de 12 cilindres en V refrigeraci\xc3\xb3 l\xc3\xadquida i 1.000 CV va ser presentat a la Competici\xc3\xb3 Internacional d\'Avions Militars de Zuric, el juliol del 1937, on va guanyar tots els avions de ca\xc3\xa7a en el circuit dels Alps i va aconseguir la velocitat de 425 km/h.\n_START_SECTION_\nEspanya\n_START_PARAGRAPH_\nA la primavera del 1937 la Legi\xc3\xb3 C\xc3\xb2ndor va incorporar 4 aparells, de la versi\xc3\xb3 Do 17E-1, enquadrats a l\'esquadrilla experimental Versuchsjagdgruppe 88, i va demostrar que podien fugir dels avions de ca\xc3\xa7a per velocitat, tret d\'avions com el Polikarpov I-16, amb 450 km/h de velocitat m\xc3\xa0xima._NEWLINE_Posteriorment, van arribar m\xc3\xa9s avions del mateix model i del model Do 17F/P i es van incorporar el 1938 al Ej\xc3\xa9rcito del Aire, i es va crear el grup 8G-27, que va arribar a disposar de 16 aparells. Van intervenir sobretot en el bombardeig dels camps d\'aviaci\xc3\xb3 republicans durant la Batalla de Brunete. Sembla que en total hi intervingueren vora 30 aparells d\'aquest model._NEWLINE_Al final de la guerra amb els aparells que restaven es va constituir el Regiment de Bombardeig n\xc3\xbam. 15, 41 esquadrilles del Grup 44. Coneguts com a "Bacalaos" amb denominaci\xc3\xb3 DR.3, van restar operatius fins al 1952, data en la qual van ser donats de baixa.\n_START_SECTION_\nAlemanya\n_START_PARAGRAPH_\nL\'aparell va entrar en servei a la Luftwaffe l\'estiu del 1937, i els primers grups a ser equipats amb aquest avi\xc3\xb3 van ser el Kampfgeschwader 153 (KG 153) i el KG 155. El ministeri de l\'aire alemany (RLM) va encarregar unes noves prestacions, com una capacitat de c\xc3\xa0rrega de bombes i de combustible m\xc3\xa9s grans, i la possibilitat de bombardeig en picat. Es van fer proves amb frens aeron\xc3\xa0utics que no van ser prop\xc3\xadcies i al final es va rebutjar el sistema el 1941._NEWLINE_Al comen\xc3\xa7ament de la Segona Guerra Mundial es disposava, entre bombarders i de reconeixement, de 535 avions d\'aquest model que van participar en la invasi\xc3\xb3 de Pol\xc3\xb2nia i despr\xc3\xa9s en la d\'Holanda i Fran\xc3\xa7a, \xc3\xa9s a dir durant la Blitzkrieg._NEWLINE_Al comen\xc3\xa7ament de la Batalla d\'Anglaterra, la Luftwaffe disposava de 370 avions del model Do 17, m\xc3\xa9s alguns de la versi\xc3\xb3 Do 217, on va quedar palesa la vulnerabilitat dels bombarders davant de la nova aviaci\xc3\xb3 de ca\xc3\xa7a. Malgrat tot, aquest model va continuar evolucionant, fins i tot com a ca\xc3\xa7a de nit, i va demostrar que era un dels avions m\xc3\xa9s vers\xc3\xa0tils de qu\xc3\xa8 disposava la Luftwaffe.\n_START_SECTION_\nAparells conservats\n_START_PARAGRAPH_\nNo hi ha aparells exposats a cap museu, per\xc3\xb2 durant la investigaci\xc3\xb3 s\'ha constatat que hi ha nombroses restes escampades arreu del territori; la not\xc3\xadcia m\xc3\xa9s encoratjadora sembla la trobada el setembre del 2007 d\'unes restes en bon estat enfonsades a la zona de davant de Zuyderzee (Pa\xc3\xafsos Baixos) d\'un Do 215B-5.'